GDPR forhindrer læger i at kontakte 3.000 ubehandlede hepatitis C-patienter

Den ubehandlede sygdom er blevet opdaget, fordi patienterne er i en forskningsdatabase. Men lovgivningen gør, at lægerne ikke må kontakte de mange danskere, der går rundt med leverbetændelse.

I omegnen af 3.000 danskere går rundt med ubehandlet hepatitis C, smitsom leverbetændelse, og de relevante læger må ikke kontakte dem på grund af databeskyttelsesloven.

Det skriver DR.

Lægerne må ikke kontakte de 3.000 danskere, fordi de er en del af en forskningsdatabase, og sundhedsminister Magnus Heunicke (S) erkender, at man har svigtet patienterne.

»Jeg er irriteret og ærgerlig over, at der er gået så lang tid. Det er uforståeligt,« siger han til DR.

Læs også: Første dom i Danmark for brud på databeskyttelsesloven

Han giver nu garanti for, at lægerne kan underrette de ramte patienter, uden at det får juridiske konsekvenser – de kan dermed frit bryde databeskyttelsesloven i det, der bliver kaldt nødret.

Ministeren vil også sikre, at der kommer ekstra mandskab til Region Hovedstaden, så patienterne hurtigt kan blive underrettet i de regioner, hvor de bor.

Ministeren vil desuden kigge på lovgivningen, så en lignende situation ikke opstår igen.

Kompleks lovgivning

I januar troede man, at der var kommet en løsning på problemet. Man ville nemlig bruge retten til at give oplysninger videre, hvis nye oplysninger dukker op i forskningen, som kan være nødvendige ’i forhold til borgerens vitale interesser’.

Problemet er blot, at der ikke er tale om nye oplysninger, men oplysninger, der er tilgået fra andre databaser.

Nu skal en nødret altså give lægerne lov til at videregive informationen alligevel.

Læs også: Voldsom kritik af KMD fra kommuner i sag om persondata på hacket server

Sundhedsministeren udtrykker, at han godt kan forstå forskernes dilemma og kalder det en ’jungle af paragraffer’, hvor ’store retsprincipper’ er ’imod hinanden’.

Allerede i 2018 blev Sundhedsministeriet gjort opmærksom på problemet, og ministeren er nu indkaldt til samråd i Folketingets sundhedsudvalg senere på måneden.